Xpeng L03 lanceret til ekstremt skarpe priser

MÜNCHEN: Der er kommet mange nye kinesiske bilmærker til Danmark. De fleste kæmper stadig for at blive andet end et logo på en importørs hjemmeside. Xpeng er en af undtagelserne. Mærket har efterhånden fået fat i danske elbilkøbere med modeller som G6, G9 og senest P7+. Nu skruer Xpeng op for volumenambitionerne med L03 – en ny coupé-SUV, der netop har fået global debut i München og kommer til Danmark allerede i august.

Prisen starter ved bare 239.995 kroner.

Nej, det er ikke småpenge. Men i 2026 er det ikke meget for en elbil, der måler 4,65 meter i længden, har plads til familien, op til 445 kilometers rækkevidde i billigste udgave og et udstyrsniveau, der får mange europæiske konkurrenter til at se direkte nærige ud.

Meget bil for pengene

Billigste version hedder L03 RWD Standard Range og får baghjulstræk, 245 hk, et batteri på 58,3 kWh og op til 445 kilometers WLTP-rækkevidde. Springet til Long Range koster 30.000 kroner ekstra. Her vokser batteriet til 71,2 kWh, og rækkevidden stiger til op til 520 kilometer.

Vil man have mere tempo, kommer Xpeng L03 også som AWD Performance til 299.995 kroner. Her får man firehjulstræk, 388 hk og 0-100 km/t på 4,5 sekunder. Topmodellen Performance Ultra koster fra 329.995 kroner og tilføjer blandt andet massage i forsæderne, 20-tommer fælge, aktiv støjreduktion og et lydsystem med 18 højttalere.

Det er især standardudstyret, der er Xpengs våben.

Alle danske udgaver får blandt andet 15,6-tommers skærm, digitalt instrumentdisplay, head-up-display, Apple CarPlay, Android Auto, 50 watt trådløs mobilopladning med køling, varmepumpe, elektrisk bagklap, panoramaglastag, varme i rat og forsæder, ventilerede forsæder, 360-graders kamera, V2L og fjernstyret parkering via app. Den slags udstyr er ikke uhørt i dyre elbiler. Det uhørte er, at så meget af det er med fra laveste udstyrsniveau.

Praktisk – men ikke uden forbehold

Xpeng kalder L03 for en praktisk coupé-SUV, og på papiret er der noget om snakken. Bilen må trække op til 1.500 kilo, kan udstyres med anhængertræk for 7.900 kroner, har tagbøjleforberedelse og en ekstra frunk på op til 89 liter.

Til gengæld er bagagerummet på 367 liter ikke ligefrem enormt for en SUV på 4,65 meter. Her betaler man lidt for den mere strømlinede coupéform. Det bliver næppe et problem for alle, men bør være med i overvejelserne, hvis bilen skal fungere som fuldblods familiebil.

Opladningen ser stærk ud på papiret. Xpeng lover op til 236 kW DC og 10-80 procent på omkring 20 minutter under optimale forhold. Det er flot i prisklassen, men som altid med ladehastigheder skal tallene tages med det sædvanlige forbehold: De afhænger af temperatur, batteristand og om lynladeren rent faktisk kan levere varen.

Google Maps og masser af assistenter

L03 bliver også første Xpeng i Europa med en ny Google Maps-baseret navigation, som skal bruges til både rutevejledning, ladeplanlægning og førerassistenter. Det er ikke Google Build-in, som i eksemplvis Renault, Volvo og Polestar, men Google Maps-delen, inklusive ruteplanlægning med automatiske ladestop er plukket ud af pakken. Det er kræs. Hvis det virker.

Alle varianter får også adaptiv fartpilot, aktiv vognbaneassistent, automatisk nødbremse, blindvinkelalarm, skiltegenkendelse og advarsel om krydsende trafik bag bilen. Ultra-udgaven får desuden ekstra AI-hardware og forberedelse til Xpengs kommende selvkørende Full Self-Driving-system, som efter planen skal rulles ud i Europa senest i 2027.

Det lyder ambitiøst. Men her bør Xpeng også vurderes på virkeligheden – ikke på PowerPoint. Førerassistenter er et område, hvor kinesiske mærker ofte lover meget, men hvor europæiske veje, skilte og køreadfærd kan være en hård eksamen.

Xpeng har en reel chance

Xpeng L03 lander i et marked, hvor danskerne køber elbiler som aldrig før – men hvor tilliden til helt nye bilmærker stadig ikke kommer gratis. Det er her, Xpeng står bedre end mange af de kinesiske konkurrenter. Mærket er ikke længere bare endnu et eksotisk navn fra Kina. Det har biler på vejene, showrooms i Danmark og modeller, der allerede har bevist, at Xpeng kan bygge elbiler med både rækkevidde, ladeevne og udstyr på et niveau, der presser de etablerede mærker.

Xpeng L03 ligner derfor ikke bare endnu en billig kinesisk elbil. Den ligner et forsøg på at gøre Xpeng til et mere almindeligt valg for almindelige danskere. Om den lykkes, afhænger af komfort, software, assistentsystemer og den reelle rækkevidde i dansk hverdag. Men på pris og udstyr rammer Xpeng et ømt punkt hos konkurrenterne.

Se også sammenligning af varianter her.

Xpeng L03 | RWD Standard Range | RWD Long Range | AWD Performance | AWD Performance Ultra
Pris | 239.995 kr. | 269.995 kr. | 299.995 kr. | 329.995 kr.
Batteri | 58,3 kWh | 71,2 kWh | 71,2 kWh | 71,2 kWh
Batterikemi | LFP | LFP | LFP | LFP
Rækkevidde | Op til 445 km | Op til 520 km | Op til 440 km | Op til 440 km
Beregnet forbrug | ca. 13,1 kWh/100 km | ca. 13,7 kWh/100 km | ca. 16,2 kWh/100 km | ca. 16,2 kWh/100 km
Motor | 245 hk, baghjulstræk | 245 hk, baghjulstræk | 388 hk, firehjulstræk | 388 hk, firehjulstræk
Topfart | 180 km/t | 180 km/t | 180 km/t | 180 km/t
DC-ladeeffekt | Op til 193 kW | Op til 236 kW | Op til 236 kW | Op til 236 kW
10-80% ladetid | ca. 20 min. | ca. 20 min. | ca. 20 min. | ca. 20 min.
AC-ladning | 11 kW | 11 kW | 11 kW | 11 kW
V2L | Ja, effekt ikke oplyst | Ja, effekt ikke oplyst | Ja, effekt ikke oplyst | Ja, effekt ikke oplyst
Bagagerum/frunk | 367 l / 89 l | 367 l / 89 l | 367 l / 44 l | 367 l / 44 l
Trækvægt | Op til 1.500 kg | Op til 1.500 kg | Op til 1.500 kg | Op til 1.500 kg
Garanti | 7 år / 160.000 km | 7 år / 160.000 km | 7 år / 160.000 km | 7 år / 160.000 km

Xpeng L03 lanceret til ekstremt skarpe priser